Frykter ny skandalekamp - enormt sikkerhetsoppbud før hatduellen
– Vi ønsker ikke de samme scenene som vi var vitne til i Serbia sist, sier den tidligere Odd-spilleren Herolind Shala til VG om skandalekampen som endte med vill slåsskamp mellom spillere og fans, og 23-åringen fryktet for livet. Shala er med i den albanske troppen og svarer på spørsmål via e-post da spillerne har fått mobilforbud av landslagssjef Gianni De Biasi foran Balkan-duellen som kan sende Albania til EM på bekostning av Danmark. De tre poengene laget ble tilkjent etter kaoset i fjor høst kan bli avgjørende. Husker du skandalekampen i fjor? Shala: – Politiet sparket og slo ossFor å hindre skandalescener som i Beograd er det hentet inn 1500 politifolk, 400 sikkerhetsvakter og 100 personer fra nasjonalgarden foran kveldens lokaloppgjør. Et helikopter vil sirkle over stadion og skarpskyttere er plasser rundt stadion mens UEFA holder pusten. De som bor i nærheten av stadion i Elbasan, der serbiske fans ikke spiller inn i kveld, har fått beskjed om ikke å slippe fremmede inn i blokken samtidig som gater stenges av og barene i byen må skru igjen kranene. En bombegruppe skal ha gjennomsøkt stadion i formiddag, ifølge The Guardian. – Sikkerheten og vaktholdet rundt hotellet vi bor på er ganske normalt, men det vil naturligvis være et styrket vakthold i og rundt stadionområdet i kveld. Vi har fått beskjed om ikke å juble provoserende eller utagere noe annerledes enn hva som er normalt, forteller Shala, som i januar ble solgt til Sparta Praha og nå er leid ut til Slovan Liberec. Sikkerhetsoppbudet i Albania er enormt, men likevel suste stener gjennom luften og ruter knuste allerede onsdag kveld da den serbiske spillerbussen ankom Tirana. Serberne har tatt med egen kokk i frykt for at noen skulle ønske å matforgifte dem foran EM-duellen. – Vi ønsker å ødelegge å ødelegge deres planer og vinne slik at de ikke kommer til EM, sier serbernes målvakt Vladimir Stojkovic til alo.rs.En drone med et flagg som viste et såkalt Stor-Albania utløste skandalescenene i Beograd i fjor høst. Serbias Stefan Mitrovic dro ned flagget like før pause, ble angrepet av albanske spillere og tilskuerne stormet inn på gressmatta. En av de mest sentrale var Ivan Bogdanov - med tilnavnet «den grusomme». Ismail Morina har tatt på seg ansvaret for dronen. Han ble arrestert tidligere denne uken i bestittelse av flere pistoler, ammunisjon og 36 billetter til kveldens kamp - én av dem med hans navn. Albanske supportergrupperinger skal ha truet med å lage bråk dersom ikke Morina løslates før kampstart. – Som en følge av opptøyene sist, har forberedelsene vært mye bedre nå. For fansen er denne kampen svært viktig, og den betyr mye for hele nasjonen. Skulle vi slå Serbia har vi tatt et langt steg inn i neste års EM, noe vi ønsker å gi det albanske folk, sier Herolind Shala. Den tidligere Odd-vingen fortalte VG i fjor høst om hvordan han ble sparket og slått av politifolk før han klare å rømme inn i garderoben på Partizans arena i Beograd. Der ble han sittende i tre timer. – Helvete brøt løs. Vi fikk beskjed om å komme oss inn i garderoben, og da startet det verste. Vi kom såvidt inn i spillertunnelen før politiet og sikkerhetsvakter slo og sparket oss. Spillerne våre lå strødd på bakken. De ville ha oss ut på banen igjen. Jeg var redd 33.000 sinte fans, politi og vakter skulle komme mot oss. Da hadde vi ikke levd i dag, sa Shala til VG.
2000 politifolk og sikkerhetsvakter skal passe på den brennhete høyrisikokampen mellom Albania og Serbia, men allerede da den serbiske spillerbussen ankom Tirana onsdag kveld, smalt det.